**Puolangan kirkonkylä** on Puolangan kunnan kuntakeskus, kirkonkylä ja hallinnollinen keskustaajama Kainuun maakunnassa. Kirkonkylä sijaitsee Puolankajärven pohjoisrannalla. Puolangan kirkonkylästä on maakunnan pääkaupunki Kajaaniin maanteitse 98 kilometriä ja yliopistokaupunki Ouluun 127 kilometriä. 

Tilastokeskuksen taajama-aluerajauksen mukaan vuoden 2021 lopussa Puolangan kirkonkylän pinta-ala oli 3,74 neliökilometriä ja väkiluku 1 361. Kirkonkylä on Puolangan ainoa taajama. Tilastollinen taajamarajaus voi poiketa virallisesta kunnanosien rajauksesta.

Puolangan ensimmäiset asukkaat olivat lappilaisia. Paikannimi Puolanka on esiintynyt ensimmäisiä kertoja kirjallisissa lähteissä muodossa *Polangajärffuiby* (1637), *Polango Jerfui* (1650) ja *Puolanga* (1654). Nimi on saamelaisperäinen; mahdollisesti jokin on palanut järven rannalla, sillä pohjoissaameksi buollán ’palomaa, palopaikka’ (verbistä buollit ’palaa’). Paikannimi päättyy -nka on paikannimijohtimeen. Vakituinen asutus muodostui 1550-luvulta alkaen, kun seudulle saapui savolaisia. Asutus tiheni 1560-luvulla. Vuonna 1786 Puolangasta tuli Hyrynsalmen kappeliseurakunta, jolle valmistui kappeli vuonna 1792 Jacob Rijfin suunnittelemana. Vuonna 1867 Hyrynsalmen seurakunnan alainen Puolangan kappeliseurakunta itsenäistyi ja Puolangan kunta perustettiin, kun kuntakokous alkoi toimia. Vanha puinen kirkko paloi vuonna 1949.

Puolangan nykyinen kirkko on vuonna 1954 valmistunut, Olavi Suortan suunnittelema torniton pitkäkirkko, jonka harjakatto jatkuu miltei maan tasalle. Puolangan kirkonkylässä toimii Puolankajärven koulu, joka on noin 150 oppilaan yhtenäiskoulu (luokka-asteet 1-9), ja sen kanssa samassa kiinteistössä on myös Puolangan lukio. Puolangan kunnankirjasto on osa Kainuun kattavaa Kainet-kirjastokimppaa. Kesäisin auki olevana Puolangan museona toimii Puolanka-Pirttinä tunnettu, alkujaan vuonna 1910-luvulla Lylykylässä valmistunut rakennus, joka on siirretty kirkonkylälle museokäyttöön.

* Puolangan keskusväylää.Puolangan keskusväylää.
* Puolangan kirkko (Olavi Sortta, 1954).Puolangan kirkko (Olavi Sortta, 1954).
* Puolangan museo eli Puolanka-Pirtti.Puolangan museo eli Puolanka-Pirtti.

Lähteet
-------

1. 1 2  Taajamat väkiluvun ja väestöntiheyden mukaan, 2021 (valitaan väkiluku 31.12. (2021) ja Puolangan kk.) *Tilastokeskuksen StatFin-tietokanta - Väestörakenne*. Tilastokeskus.  Arkistoitu 18.2.2023. Viitattu 18.2.2023.
2. 1 2  Alpo Räisänen (AR): Puolanka (s. 353) *Suomalainen paikannimikirja*. Kotimaisten kielten keskus, kotus.fi. Viitattu 18.2.2023.
3. ↑  Puolanka (myös MML:n Nimistön tietokortti: Puolanka) *Asutusnimihakemisto*. Kotimaisten kielten keskus, kotus.fi. Viitattu 18.2.2023.
4. 1 2 3 4 5 6 7  Raimo Karvonen, *Finlandia: Otavan iso maammekirja*, Otava, 1986 (ISBN 951-1-09142-5, viitattu 18 helmikuuta 2023), Puolanka , s. 134-136 (Osa 8: Pohjois-Pohjanmaa, Kainuu)View and modify data on Wikidata
5. 1 2  Puolangan kk Kansalaisen karttapaikka, asiointi.maanmittauslaitos.fi. Viitattu 18.2.2023.
6. ↑  Puolankajärvi (60.055.1.001) *Järviwiki*. Viitattu 18.2.2023.
7. 1 2  Vierailukohteita Puolangan kunta, puolanka.fi. Viitattu 18.2.2023.
8. ↑  Puolankajärven koulu Puolangan kunta, puolanka.fi. Viitattu 18.2.2023.
9. ↑  Puolangan lukio Puolangan kunta, puolanka.fi. Viitattu 18.2.2023.
10. ↑  Puolangan kunnankirjasto Kainet-kirjastokimppa, kainet.finna.fi. Viitattu 18.2.2023.

Kainuun maakunnan kuntien hallinnolliset keskukset

|  |
| --- |
| Hyrynsalmen kirkonkylä • Kajaanin keskustaajama • Kuhmon keskustaajama • Paltamon kirkonkylä • Puolangan kirkonkylä • Ristijärven kirkonkylä • Sotkamon kirkonkylä • Ämmänsaari (Suomussalmi) |
| Katso myös: Luettelo Suomen taajamista • Luettelo Suomen kunnista |